# אד הומינם

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

טיעון אָד הוֹמִינֶם (מלטינית, argumentum ad hominem, "טיעון לגופו של אדם"), הוא כשל לוגי שבו משיבים לטיעון או קביעה באמצעות התייחסות לאדם המציג את הטיעון או הקביעה, במקום להציג טיעון אחר; או מצב שבו במקום להציג טיעון מצביעים על היעדר עקביות בין ההשקפה המובעת על ידי האדם ושאר דעותיו או אמונותיו. הכשל בטיעוני אד הומינם טמון בכך שההנחה הראשית וההנחה המשנית (הכלל והמקרה) אינם קשורים זה לזה, ולכן, המסקנה אינה רלוונטית להנחות המוצא. המונח אד הומינם נטבע על-ידי ג'ון לוק ב"מאמר על הבנה אנושית" משנת 1690.

הכשל קיים במקום שבו משיבים לטיעון שמציגו אינו חלק ממנו. כאשר הטיעון כולל, במפורש או במשתמע, עדות אישית, אמינותו של הטוען נעשית חלק חיוני בטיעון, ואז תשובה לגופו של הטוען עשויה להיות תקפה מבחינה לוגית (גם אם היא יוצרת אוירה לא נעימה). בוודאי שכך הדבר כאשר הטוען מציב את עצמו בחזית הטיעון - "הסיפורים האלה על חלקיק שיכול להיות בשני מקומות בו זמנית לא נראים לי סבירים" - "ומה בכך, גם פיזיקה ניוטונית אינך יודע".

## [עריכה] אד הומינם ככשל לוגי

טיעון אד הומינם מסורתי תואר על-ידי אריסטו בספרו "על הפרכת טענות סופיסטיות" וצורתו הבסיסית היא:

1. א' מעלה טענה ב'.
2. משהו מעורר התנגדות ב-א'.
3. על כן, טענה ב' שגויה.

סוג אחר, מהופך, נוטה לאשר טיעון משום שטוענו רצוי:

1. א' מעלה טענה ב'.
2. משהו מעורר אהדה או אהבה ב-א'.
3. על כן, טענה ב' נכונה.

כשל אד הומינם הוא מן הכשלים הלוגיים הידועים והנפוצים ביותר, והוא מופיע לעתים קרובות כדוגמה בקורסי מבוא ללוגיקה ולחשיבה ביקורתית. למרות שהוא נחשב בדרך כלל לטיעון לא מעודן, הוא נפוץ מאוד גם כאמצעי רטורי, במיוחד כאשר המשתמש בו חפץ לחמוק מדיון ענייני.

## [עריכה] השימוש בטיעון

מטרתו של טיעון אד הומינם רגיל היא לערער טיעון מסוים על ידי תקיפת הטוען במקום הטיעון. תקיפה שכזו פוגעת באמינותו וביכולתו של הטוען להשתתף בויכוח, גם אם אין כל קשר ישיר בין הטיעון שהעלה למתקפת אד הומינם שספג.

לדוגמה, שני אנשים, מלח ומלומד, מתווכחים אודות צורתו של העולם:

  מלומד: ברור כי העולם הוא שטוח, זוהי עובדה ידועה זה שנים רבות.
  מלח: העולם הוא עגול, ואני טוען זאת משום שהצלחתי להקיפו בספינתי.
  מלומד: הנך בור ועם הארץ שלא בילה דקה במוסד אקדמאי, ואילו אני אדם מלומד שכל חייו מוקדשים למחקר וידע. האם חושב אתה באמת ובתמים שאתה עשוי לדעת דבר מה טוב ממני? זהו רעיון מופרך. על כן קל להסיק כי אני צודק, וכי העולם אכן שטוח.

בדוגמה זו, פסק המלומד בעניין צורתו של העולם לא על סמך המידע שסיפק המלח, אלא על סמך השכלתו או, ליתר דיוק, היעדר השכלתו של המלח. על פי אותה שיטה יכול היה המלומד לשלול את טענתו של המלח גם אם זה היה טוען כי השמש תזרח בבוקר.

התשובה לוקה בכשל, משום שהיא מקבלת את עדותו העובדתית של המלח ותוקפת את אישיותו או השכלתו. לעומת זאת, תשובה המטילה בספק את עצם העדות ונסמכת על תכונות הטוען, כן תהיה תקפה:

  מלומד: הנך בור ועם הארץ שלא בילה דקה במוסד אקדמאי, ואילו אני אדם מלומד שכל חייו מוקדשים למחקר וידע. גם קולומבוס לפניך חשב שהגיע להודו. הלא אינך קורא את מפת השמיים, ואיך תדע אם הקפת את העולם או שטת במעגלים?

## [עריכה] אד הומינם ברטוריקה

ברטוריקה, נעשה שימוש רחב בטיעוני אד הומינם ואלו נחשבים לעתים קבילים, במיוחד כאשר הדיון עוסק בנושאי מוסר ואתיקה, בהם לאופיו או למעשיו של הטוען ישנה השלכה על אמינות טיעוניו; או כאשר ישנו ויכוח עובדתי (טענות אטומיות בדמות "א' הוא אמת"), בהם ידיעותיו או הבנתו של הטוען הן בעלות השלכה על הטיעון. לדוגמה:

- טוען א' : צריך להעניש אנשים שעוברים את המהירות החוקית בכל חומרת הדין.
- טוען ב' : איך אפשר להתייחס לטענה שלך כשאתה עצמך נתפסת לפני שבוע נוהג במהירות גבוהה וחמקת מעונש?

או:

- טוען א' : אלימות היא דבר פסול ולכן אני מתנגד לפעולה צבאית.
- טוען ב' : איך אפשר להתייחס לטענה שלך כאשר רק לפני שבוע הבעת תמיכה ב"פעולות ההתנגדות" של החמושים?

## [עריכה] סוגי טיעוני אד הומינם

### [עריכה] אד פרסונם

טיעוני אד פרסונם (לטינית, argumentum ad personam, "טיעוני עלבון") כוללים לעתים קרובות ולעתים באופן בלתי הוגן עלבון המוטח בטוען, או עובדות הפוגעות בו. הסיבה לכך שטיעון זה הוא כשל לוגי היא שלרוב עלבונות ועובדות פוגעות אינן נוגעות ברוב המקרים לטיעון שהועלה ואינן מערערות את בסיסו הלוגי.

דוגמאות:

  - "ראובן אינו יכול לטעון כנגד עישון חשיש, כשהוא עצמו מעשן חשיש כל היום".

  - אדם א' : כל העדויות מצביעות על כך שאירועי ספר "בראשית" לא היו ולא נבראו.
  - אדם ב' : טוב, למה אפשר לצפות מאתאיסט מושבע כמוך.

### [עריכה] אד הומינם נסיבתי

טיעוני אד הומינם נסיבתיים כוללים הצבעה על כך שמישהו נמצא בנסיבות שבהן הוא ייטה לנקוט עמדה מסוימת. כלומר, שיש לו הטייה מסוימת. הסיבה לכך שהטיעון הוא כשל לוגי היא שעמדותיו או נטיותיו של אדם אינן משליכות כלל על אמינות או נכונות טיעוניו.

דוגמה:

  - אדם א' : ישנם ממצאים רבים המצביעים על כך שחוקי שכר מינימום אינם משפרים את מצב הפועלים.
  - אדם ב' : אתה בעצמך בעל מפעל, אז איך אפשר להתייחס ברצינות לטענות שלך?

כאן, אפשר לראות כי למרות שזהו כשל לוגי, הטיעון עשוי להראות רציונלי. אדם סביר יכול בהחלט להניח כי היותו של אדם בעל מפעל עשויה להטות את דעותיו בנושא זה. מבחינה לוגית, עם זאת, זהו כשל, ואין די בתשובה זו כדי להוכיח שבעל המפעל טועה.

### [עריכה] אד הומינם טו קואקואה

אד הומינם טו קואקואה (לטינית, ad hominem tu quoque, "לגופו של אדם, אתה בעצמך") הם טיעוני צביעות. הטענה נדחית משום שטענות הטוען אינן עקביות, או שהן סותרות זו את זו, או שהן סותרות פעולות של הטוען. לעתים קרובות, טיעוני טו קואקואה הם גם טיעוני שתי עוולות יוצרות צדק.

דוגמאות:

  - "אתה טוען שחזירים מסוגלים לעוף, אבל זה לא נכון מפני שאמרת קודם שחזירים לא מסוגלים לעוף"

  - "אתה לא יכול לטעון שמה שאמרתי זו הוצאת דיבה מפני שגם מה שאתה אמרת הוא הוצאת דיבה"

### [עריכה] גינוי עם שבח קלוש

הטיעון מותקף באמצעות מחמאה או הלל קלוש לעמדת היריב, אך השבח מכוון למקום בלתי-רלוונטי או מובע באי התלהבות, שמהם ניתן להסיק שהשבח אינו ראוי.

  - "אין ספק שמאיר שלו השקיע זמן רב במחקר מקדים לספרו האחרון על "תולדות תורכיה במאה ה-17", אך קשה להתחמק מההרגשה כי שליטתו בהקשר ההיסטורי הרחב של התקופה היא כשל ילד בגן טרום חובה בעל עבר עשיר של הפרעה לגננת".

  - "אין ספק שהרעיונות של הפציפיסטים הם אידאל יפה מאוד ושהמשתתפים בהפגנה האחרונה הם באמת מלח הארץ, אבל האם אפשר להתייחס ברצינות לרעיונות המבוססים על אמונה עיוורת הגורמת לאנשים לאמץ עמדה כזו?"

### [עריכה] אקס קונקסיס

טיעוני אקס קונקסיס (לטינית, Ex Concessis, "מתוך מה שהוסכם") הם טיעוני אד הומינם התוקפים את עמדתו של אדם באמצעות הצבעה על כך שהוא פועל לעתים בדרכים אותן ניתן להבין כבלתי עקביות לעמדה זו, או מחזיק בהשקפות שמהן ניתן להבין שאינן עקביות עם עמדה זו, או שהוא קשור לאנשים אחרים הפועלים בדרך שאינה עקבית עם עמדה זו.

דוגמה:

  - "אינך יכול להטיח ביקורת במכוניות בגלל שהן גורמות לזיהום אוויר, משום שגם אתה נוהג במכונית".

  - "אני לא מוכן לשמוע את הטיעונים שלך בזכות השלום, משום שאתה היית גנרל בצבא".

### [עריכה] פנייה מיוחדת

טיעוני פנייה מיוחדת הם טיעוני אד הומינם התוקפים או מבטלים את דעתו של אדם משום שלא היה שותף או לא חווה חוויה מסוימת או שנקודת המבט שלו מוגבלת.

דוגמאות:

  - "אני לא מוכנה לשמוע את הטיעונים שלך בזכות קיום בתי זונות, אתה גבר ורק אישה יכולה להבין כמה זה משפיל".

  - "ההתנגדות שלך לעונש מוות חסרת רגישות. אם מישהו מהמשפחה שלך היה מת בפעולת טרור היית מסתכל על זה אחרת".

## [עריכה] ראו גם

- אד קונסקוונטיאם
- אד בקולום
- הרעלת בארות

## [עריכה] קישורים חיצוניים

ספרו של אריסטו, "על הפרכת טיעונים כוזבים", לקריאה מקוונת

מקור: http://he.wikipedia.org../../../%D7%90/%D7%93/_/%D7%90%D7%93_%D7%94%D7%95%D7%9E%D7%99%D7%A0%D7%9D.html

קטגוריות: כשלים לוגיים | ביטויים | רטוריקה

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Català
- Deutsch
- Ελληνικά
- Español
- Suomi
- Français
- Magyar
- Íslenska
- Italiano
- Lietuvių
- Nederlands
- Norsk (nynorsk)
- Norsk (bokmål)
- Português
- Simple English
- Svenska
- Tagalog
- Türkçe
- Українська
- 中文